इस पर मुझे एक वृत्तांत याद आ रहा है। एक बार भगवान श्रीकृष्ण और अर्जुन कहीं जा रहे थे। अर्जुन ने देखा, एक ब्राह्मण भीख माँग रहा है। अर्जुन को अच्छा नहीं लगा। उसने श्रीकृष्ण से कहा, प्रभु! इस ब्राह्मण ने कैसे कर्म किये हैं कि ब्राह्मण होकर भीख माँगनी पड़ रही है। अर्जुन ने उस विप्र को स्वर्ण मुद्राओं की एक थैली दी। श्रीकृष्ण मुस्करा कर रह गये। ब्राह्मण देवता वह थैली लेकर चल दिये। मन में बड़ी प्रसन्नता थी। वह सोचते जा रहे थे कि इससे घर बनाऊँगा, अच्छा जीवन व्यतीत करूँगा। इस सोच में चले जा रहे थे। मुद्राओं की थैली कभी एक हाथ में छनकाते, कभी दूसरे में। एक सुनसान स्थान से गुजरते हुए एक चोर ने स्वर्ण मुद्राओं की खनक सुनी। उसने वह थैली ब्राह्मण से छीन ली और भाग गया।